Det giver fornemmelsen af et nært forestående efterår, når man i nogle dele af landet kigger ud af sit vindue søndag morgen. Et tungt lag af skyer hænger nemlig over det meste af Danmark, og lokalt kan der forekomme tåge eller dis. Dog ikke alle steder. For selvom en front bevæger sig ind over landet fra vest og giver udbredt regn søndag aften, så kan man også få solen at se - især hvis man bor i den østlige halvdel af landet. Overskyet - men bedre udsigter mod øst Dagen begynder med skyer over særligt den vestlige halvdel af landet. Mod øst vil der dog være sporadiske huller i skydækket, og på Bornholm kan man nyde skyfrit vejr hele formiddagen. Lokalt vil man allerede i løbet af morgenen og formiddagen kunne opleve sporadisk regn, og risikoen stiger jo længere mod vest i landet, man befinder sig. I eftermiddag nærmer fronten sig, og i det vestligste Jylland kan det begynde at dryppe mere sammenhængende allerede efter frokost. Mod øst vil der fortsat være chancer for sol, men her er der i eftermiddag også risiko for enkelte byger. Ud på eftermiddagen stiger temperaturen landet over til mellem 18 og 25 grader. Det bliver varmest i øst, og lokalt kan temperaturen komme over 25 grader på Østsjælland. På Bornholm byder eftermiddagen igen på solskin fra en næsten skyfri himmel. Som dagen skrider frem, bliver nedbøren mere og mere udbredt, og sidst på eftermiddagen vil det regne de fleste steder i Jylland. Ud på eftermiddagen spreder regnen sig til resten af landet, og de fleste vil opleve regn i en eller anden form i løbet af dagen.
Enkelte steder kan temperaturen nå 25 grader.